SK Úradný vestník Európskej únie C 233/4

Žaloba podaná 3. júla 2009 — Komisia Európskych spoločenstiev/Spolková republika Nemecko

(Vec C-244/09)

2009/C 233/07

Jazyk konania: nemčina

Účastníci konania

Žalobkyňa: Komisia Európskych spoločenstiev (v zastúpení: R. Lyal a W. Mölls, splnomocnení zástupcovia)

Žalovaná: Spolková republika Nemecko

Návrhy žalobkyne

— určiť, že Spolková republika Nemecko si nesplnila povinnosti vyplývajúce z článku 56 ES tým, že degresívne odpisy za opotrebovanie podľa § 7 ods. 5 Einkommensteuergesetz obmedzila na budovy nachádzajúce sa v tuzemsku,

— zaviazať Spolkovú republiku Nemecko na náhradu trov konania.

Žalobné dôvody a hlavné tvrdenia

Predmetom tejto žaloby sú ustanovenia nemeckého Einkommensteuergesetz, podľa ktorých sa takzvané degresívne odpisy za opotrebovanie, to znamená použitie vyšších ako lineárnych sadzieb odpisov v priebehu prvej fázy odpisovania, ktoré platia pri uplatňovaní daní na nehnuteľnosti, obmedzuje na budovy nachádzajúce sa v tuzemsku.

Takéto rozdielne zaobchádzanie s nehnuteľnosťami nachádzajúcimi sa v tuzemsku a s nehnuteľnosťami nachádzajúcimi sa v cudzine porušuje voľný pohyb kapitálu zaručený článkom 56 ES. Podľa ustálenej judikatúry zakazuje toto ustanovenie všetky opatrenia, ktoré znevýhodňujú pohyb kapitálu cez hranice a odrádzajú tým osoby so sídlom na vnútroštátnom území od investovania v zahraničí.

V dôsledku právnej úpravy, o ktorej je tu reč, je likvidita zdaniteľného investora v prípade, že vlastní nehnuteľnosť v zahraničí, nevýhodnejšia než v prípade nehnuteľnosti v tuzemsku. To má za dôsledok, že investície do nehnuteľností nachádzajúcich sa v zahraničí sa v porovnaní s nehnuteľnosťami v tuzemsku stávajú menej atraktívnymi a investori môžu byť odrádzaní od toho, aby si postavili alebo aby kúpili budovu v inom členskom štáte. Zlepšenie likvidity v prípade investície do tuzemských nehnuteľností je podľa judikatúry daňovou výhodou, ktorú je potrebné zohľadniť pri vzájomnom porovnávaní medzi zaobchádzaním s čisto vnútroštátnymi skutkovými stavmi a s hranice prekračujúcimi skutkovými stavmi.

Účinok kritizovanej diskriminačnej úpravy sa síce obmedzuje na budovy, pri ktorých bolo požiadané o stavebné povolenie, respektíve pri ktorých bola uzatvorená kúpna zmluva pred 1. januárom 2006, obmedzenie voľného pohybu kapitálu tým nie je odstránené, pretože príslušné degresívne odpisy za opotrebovanie sú dlhodobou skutkovou okolnosťou.

Podľa názoru Bundesregierung [spolková vláda] je vyššie uvedené obmedzenie odôvodnené naliehavými dôvodmi všeobecného záujmu; úprava, o ktorú tu ide má za účel podporu výstavby nových nájomných bytov v Nemecku.

K tomu je potrebné poznamenať, že podľa ustálenej judikatúry podpora vnútroštátneho hospodárstva nie je takým cieľom, ktorý by mohol oprávňovať obmedzovať základné slobody. Ani keby bol cieľ podporovať výstavbu nájomných bytov uznaný za cieľ, ktorý nemá hospodársku motiváciu, nebolo by prísne obmedzenie degresívnych odpisov na budovy nachádzajúce sa v tuzemsku ani nevyhnutné, ani primerané. Podpora pre výstavbu nájomných bytov by nebola negatívne ovplyvnená ani keby sa možnosť degresívnych odpisov poskytovala aj v prípade nehnuteľností v iných členských štátoch.

Bundesregierung teda neuviedla žiadne dôvody, ktoré by mohli odôvodniť konštatovaný zásah do voľného pohybu kapitálu.